b"\n_START_ARTICLE_\nJuan Sebasti\xc3\xa1n Elcano\n_START_PARAGRAPH_\nSi Juan Sebasti\xc3\xa1n Elcano o Juan Sebasti\xc3\xa1n del Cano (1486 o 1487 \xe2\x80\x93 Agosto 4, 1526) ang namuno sa natitirang barko ni Fernando Magallanes kaya't nakumpleto niya ang makasaysayan at pinakaunang sirkumnabigasyon ng mundo noong 1522. Isinilang sa Getaria, sa lalawigan ng Guip\xc3\xbazcoa sa Basque, Kaharian ng Castile, na bahagi na ngayon ng Espanya). Isa siyang Baskong (Kastilang) nabigador. Namatay siya habang nasa Karagatang Pasipiko, noong muli siyang maglakbay bilang isa sa mga itinalagang kapitan ng barko ng Ekspedisyong Loa\xc3\xadsa (nagsimula 1525). Sa biyaheng ito, kasamang kapitan niya si Garc\xc3\xada Jofre de Loa\xc3\xadsa at nagkaroon sila ng pitong barkong pinaglayag para angkinin ang Kapuluang Spice (Kapuluang Maluku, Kapuluang Molukas o Kapuluang Moluccas) para kay Carlos I ng Espanya. Kapwa namatay si Elcano at Loa\xc3\xadsa, kasama ang iba pang mga mandaragat dahil sa malnutrisyon habang nasa Karagatang Pasipiko. Narating ng mga nananatiling-buhay ang kanilang layuning pook subalit iilan lamang ang nakabalik sa Espanya - ang ikalawang sirkumnabigasyon sa kasaysayan matapos ang kay Elcano. Kilala rin siya bilang Juan Sebasti\xc3\xa1n de Elcano."